OBRAZLOŽITVENI MEMORANDUM

1. OZADJE PREDLOGA

V skupni ministrski izjavi z dne 12. septembra 2014 o izvajanju Pridružitvenega sporazuma ter poglobljenega in celovitega območja proste trgovine med EU in Ukrajino, sprejeti na podlagi tristranskih posvetovanj med Evropsko unijo, Rusko federacijo in Ukrajino, je EU izrazila pripravljenost, da v okviru celovitega mirovnega procesa v Ukrajini predlaga, naj se začasna uporaba poglobljenega in celovitega sporazuma o prosti trgovini (naslov IV) odloži do 31. decembra 2015, hkrati pa se v tem obdobju ohranijo avtonomni trgovinski ukrepi EU v korist Ukrajine. Rusija je ob tem potrdila, da se bo za Ukrajino še naprej uporabljal preferencialni režim v okviru prostotrgovinskega sporazuma Skupnosti neodvisnih držav. Posvetovanja se bodo nadaljevala ter bodo del splošnega mirovnega procesa v Ukrajini, pri čemer se bosta spoštovali ozemeljska celovitost Ukrajine in njena pravica, da odloča o svoji prihodnosti.

Zato Komisija v podporo politični in gospodarski stabilnosti Ukrajine predlaga, da se poleg naslova I, členov 4, 5 in 6 naslova II ter naslova VII (razen člena 479(1)) Sporazuma, kakor je določeno v Sklepu Sveta 2014/295/EU z dne 17. marca 2014, nemudoma pošlje uradno obvestilo iz člena 486 sporazuma tudi za naslove III, V, VI in VII ter z njimi povezane priloge in protokole, za naslov IV ter z njim povezane priloge in protokole pa se obvestilo pripravi tako, da se začasna uporaba začne s 1. januarjem 2016. Podoben pristop je potreben za praktično uporabo določb naslova VII, ki se posebej navezujejo na naslov IV.

2. PRAVNI ELEMENTI PREDLOGA

Za Unijo je pravna podlaga sklepa o spremembi člen 217 v povezavi s členom 218(5) in drugim pododstavkom člena 218(8) PDEU.

Predlog je namenjen spremembi Sklepa Sveta o podpisu Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani v imenu Evropske unije in o njegovi začasni uporabi, kar zadeva naslov III (razen določb v zvezi z obravnavo državljanov tretjih držav, ki so zakonito zaposleni kot delavci na ozemlju druge pogodbenice) ter naslove IV, V, VI in VII Sporazuma ter z njimi povezane priloge in protokole (v nadaljnjem besedilu: Sklep Sveta z dne 20. junija 2014), da bi se omogočil postopen začetek začasne uporabe naslovov III, IV, V, VI in VII Pridružitvenega sporazuma ter z njimi povezanih prilog in protokolov.

Zato se predlaga, da se za izvedbo člena 4 Sklepa Sveta z dne 20. junija 2014 poleg naslova I, členov 4, 5 in 6 naslova II ter naslova VII (razen člena 479(1)) Sporazuma, kakor je določeno v Sklepu Sveta 2014/295/EU z dne 17. marca 2014, nemudoma pošlje uradno obvestilo iz člena 486 Sporazuma tudi za naslove III, V, VI in VII ter z njimi povezane priloge in protokole, za naslov IV ter z njim povezane priloge in protokole pa se obvestilo pripravi tako, da se začasna uporaba začne s 1. januarjem 2016.

Postopna začasna uporaba naslovov III, IV, V, VI in VII Pridružitvenega sporazuma ter z njimi povezanih prilog in protokolov ne prejudicira delitve pristojnosti med Unijo in njenimi državami članicami v skladu s Pogodbama

2014/0282 (NLE)

Predlog

SKLEP SVETA

o spremembi Sklepa Sveta o podpisu Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani v imenu Evropske unije in o njegovi začasni uporabi, kar zadeva naslov III (razen določb v zvezi z obravnavo državljanov tretjih držav, ki so zakonito zaposleni kot delavci na ozemlju druge pogodbenice) ter naslove IV, V, VI in VII Sporazuma ter z njimi povezane priloge in protokole

SVET EVROPSKE UNIJE JE –

ob upoštevanju Pogodbe o delovanju Evropske unije, zlasti člena 217 v povezavi s členom 218(5) in drugim pododstavkom člena 218(8) Pogodbe,

ob upoštevanju predloga Evropske komisije,

ob upoštevanju naslednjega:

(1) Svet je 20. junija 2014 sprejel sklep o podpisu Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani v imenu Evropske unije in o njegovi začasni uporabi, kar zadeva naslov III (razen določb v zvezi z obravnavo državljanov tretjih držav, ki so zakonito zaposleni kot delavci na ozemlju druge pogodbenice) ter naslove IV, V, VI in VII Sporazuma ter z njimi povezane priloge in protokole[1].

(2) Komisija v skladu z dogovorjenim izidom tristranskega ministrskega srečanja z dne 12. septembra 2014 med EU, Ukrajino in Rusijo o izvajanju Pridružitvenega sporazuma ter poglobljenega in celovitega območja proste trgovine med EU in Ukrajino predlaga državam članicam, da začasno uporabo trgovinskih določb Pridružitvenega sporazuma (naslov IV) odložijo do 31. decembra 2015 in hkrati nadaljujejo uporabo avtonomnih trgovinskih ukrepov v korist Ukrajine. Rusija je ob tem potrdila, da se bo za Ukrajino še naprej uporabljal preferencialni režim v okviru prostotrgovinskega sporazuma Skupnosti neodvisnih držav. Posvetovanja se bodo nadaljevala ter bodo del splošnega mirovnega procesa v Ukrajini, pri čemer se bosta spoštovali ozemeljska celovitost Ukrajine in njena pravica, da odloča o svoji prihodnosti.

(3) Začasna uporaba naslovov III, IV, V, VI in VII Pridružitvenega sporazuma ter z njimi povezanih prilog in protokolov bo začela veljati v več fazah. Zato se za naslove III, V, VI in VII ter z njimi povezane priloge in protokole nemudoma pošlje uradno obvestilo v sladu s členom 486 Sporazuma, za naslov IV ter z njim povezane priloge in protokole pa se obvestilo pripravi tako, da se začasna uporaba začne s 1. januarjem 2016.

(4) Začasna uporaba relevantnih določb naslovov III, IV, V, VI in VII Pridružitvenega sporazuma ter z njimi povezanih prilog in protokolov bo začela veljati v več fazah. Zato se za naslove III, V, VI in VII ter z njimi povezane priloge in protokole nemudoma pošlje uradno obvestilo iz člena 486 Sporazuma v povezavi z obvestilom o določbah iz člena 4 Sklepa Sveta 2014/295/EU z dne 17. marca 2014, za naslov IV ter z njim povezane priloge in protokole pa se obvestilo pripravi tako, da se začasna uporaba začne s 1. januarjem 2016.

(5) Sklep Sveta o podpisu Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani v imenu Evropske unije in o njegovi začasni uporabi, kar zadeva naslov III (razen določb v zvezi z obravnavo državljanov tretjih držav, ki so zakonito zaposleni kot delavci na ozemlju druge pogodbenice) ter naslove IV, V, VI in VII Sporazuma ter z njimi povezane priloge in protokole, bi bilo zato treba ustrezno spremeniti –

SPREJEL NASLEDNJI SKLEP:

Člen 1

Sklep Sveta o podpisu Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani v imenu Evropske unije in o njegovi začasni uporabi, kar zadeva naslov III (razen določb v zvezi z obravnavo državljanov tretjih držav, ki so zakonito zaposleni kot delavci na ozemlju druge pogodbenice) ter naslove IV, V, VI in VII Sporazuma ter z njimi povezane priloge in protokole, se spremeni, kakor sledi:

v členu 4 se dodata naslednja odstavka:

„Kar zadeva naslove III, V, VI in VII ter z njimi povezane priloge in protokole, se ta člen izvede s takojšnjim uradnim obvestilom na podlagi člena 486 Sporazuma.

Kar zadeva naslov IV ter z njim povezane priloge in protokole, se ta člen izvede z uradnim obvestilom na podlagi člena 486, v skladu s katerim se začasna uporaba začne s 1. januarjem 2016.“

Člen 2

Ta sklep začne veljati na dan sprejetja.

V Bruslju,

Za Svet

Predsednik

[1] Dokument Sveta 11126/14 z dne 20. junija 2014.